Papersnake/gushiwen huggingface dataset:
游下岩崇封院 其一
程公许（宋代）

鼓枻前春过下岩，空将目力寄云端。而今真个岩头去，领取烟云泼袂寒。
酬令狐相公早秋见寄
刘禹锡（唐代）

公来第四秋，乐国号无愁。军士游书肆，商人占酒楼。

熊罴交黑槊，宾客满青油。今日文章主，梁王不姓刘。
四月十二日以夏潦暴甚舣舟辰此铁枪崖下偶得
赵蕃（宋代）

昔读梅苏木山诗，未信人间有此奇。
虽云尤物不必有，时一玩此何病为。
吾行东南千万里，仙游不已遂臻此。
奇奇怪怪日在眼，浩浩汤汤夜盈耳。
旧评峡江似严陵，此行佳处亦可朋。
又闻八桂好山水，亦应与此相云仍。
画师好手不可遇，诗中有画无其具。
江神好事不我尤，乞与一山酬愿素。
不如何年遭仆落，浪激波冲几飘泊。
岸高壁立自崭岩，泓浅坳深非斧凿。
老夫得此喜莫极，欲加名字相刻画。
卧此成岭立成峰，天成故尔非人力。
多言譊譊欲何如，要觅新诗为写摹。
余名敢与昔人并，用寄我友梅苏徒。
过章贡第七十九
文天祥（宋代）

崆峒地无轴，江山云雾昏。
萍漂忍流涕，故里但空存。
春晚村居杂赋绝句
陆游（宋代）

浇书满挹浮蛆瓮，摊饭横眠梦蝶床。
莫笑山翁见机晚，也胜朝市一生忙。
夏日戏作六言截句
张藻（清代）

拨火炉香飏来，卷帘梁燕飞去。吴门六月犹寒，雨在江南何处？
满江红·冬至
范成大（宋代）

寒谷春生，熏叶气、玉筒吹谷。新阳后、便占新岁，吉云清穆。休把心情关药裹，但逢节序添诗轴。笑强颜、风物岂非痴，终非俗。
清昼永，佳眠熟。门外事，何时足。且团栾同社，笑歌相属。著意调停云露酿，从头检举梅花曲。纵不能、将醉作生涯，休拘束。
宫词 其六
赵佶（宋代）

春工先与上林芳，迎岁红梅破腊香。才过阁门分曲槛，弄晴繁蕊丽如妆。
淳熙辛丑自武宁丞摄靖安作 其二
杨方（魏晋）

堂上官人似野人，村氓相见可相亲。开门坐对临溪树，故是水边林下身。
悼主公美母夫人
卷刚中（宋代）

太博先生志行全，夫人内助实称贤。
寡居勤俭五千日，享福安称九十年。
已作芝兰绵后裔，却将金玉必深泉。
月卿手自栽松柏，远寄哀辞为惨然。
答田征君（一作敬答田征君游岩）
宋之问（唐代）

家临清溪水，溪水绕盘石。绿萝四面垂，褭褭百馀尺。

风泉度丝管，苔藓铺茵席。传闻颍阳人，霞外漱灵液。

忽枉岩中翰，吟望朝复夕。何当遂远游，物色候逋客。
杨柳枝·偃息团＊玩宝窥
侯善渊（元代）

偃息团＊玩宝窥。目无疵。涤除玄览似婴儿。正容仪。欲问今宵何处也。赴仙期。满船空载月明归。上瑶池。
满江红（避暑）
刘学箕（宋代）

午转槐阴，正炎暑、侵肌似醉。问何处、披襟散发，解衣扬袂。傍沼何亭杨柳绿，倚崖草阁梧桐翠。唤玉人、纤手掬清泉，生凉意。

开枕簟，浮瓜芰。琼液浅，歌喉细。对文禽雪鹭，助成幽致。十顷碧莲潇洒国，万竿修竹清凉世。算此时、情绪有谁同，吾侬自。
题禅院
杜牧（唐代）

觥船一棹百分空，十岁青春不负公。
今日鬓丝禅榻畔，茶烟轻飏落花风。
酬张唐英
赵抃（宋代）

方予谳狱唐安归，火云炽日交炎威。炉烘炭赫几千里，百鸟不能凌空飞。

尘埃簿牒几前满，肤汗如雨淋漓挥。俗官冗状纷未省，胸腹堙郁气力微。

蟾宫有客桂新折，忽遣诗筒慰慵拙。词佳句好吟未穷，一坐凉飙夺炎热。
二十一日晴过山园 其二
韩淲（宋代）

饮亦微微醉，归来睡思浓。身形方放脚，鼻息自填胸。

熟美可嫌老，轻安只益慵。分明醒复寝，不觉到昏钟。
质明谒帝期雨亦往忽然晴朗遂得遍游
叶春及（明代）

天门初日照扶桑，雾捲千峰见八荒。遂使冲星朝玉帝，始知遇雨异秦皇。

山连瀛海三神出，水划中原万里长。霁雪开云俱往事，丹梯南望迥苍苍。
题独秀山
沈晦（宋代）

老鹤下遥天，昂昂在林表。霜毛临野人，逸气秋天杳。

矫矫颜始安，不受冠带绕。清真自嵇阮，一醉万事了。

读书空谷中，生刍白驹皎。长哦五君咏，极目送飞鸟。
登东城楼二首 其一
刘敞（宋代）

摇落客愁乱，登临秋色空。溪流寒更碧，霜树晚增红。

旷野驻残日，虚轩来朔风。怀归复感别，不语向征鸿。
依韵奉和司徒侍中苦热未雨
强至（宋代）

乾坤五月气炎歊，丞相忧农心更焦。
思脱尘埃遗暑湿，拟排寥廓御风飚。
穴中战蚁空知验，云外晴虹尚肆祅。
下土顒顒望霖雨，好回天意慰黎苗。
八十四吟
陆游（宋代）

新岁八十四，自宜形影孤。
睡凭书摈相，愁赖酒枝梧。
儿问离骚字，僧传本草图。
孰言生计薄，种芋已成区。
寄孙之翰
曾巩（宋代）

孙侯腹载天下书，崔嵬岂啻重百车。伏羲以来可悉数，孰若自作何有馀。

更能议论恣倾倒，万里一泻昆崙渠。谁为胸中斡太极，元气浩浩随卷舒。

昔来谏官对天子，何秽不欲亲芟锄。不容乃独见磊落，出走并海飘长裾。

孙侯风节何所似？雪洗八荒看太虚。亲如国忠眼不顾，旧若张禹手所除。

归来已绝褒贬笔，进用只调敖仓储。合持《诗》《书》《白虎论》，更护日月金华居。

万世根深固社稷，百年旧叟休田闾。素识孤生爱茅屋，久将老母求山砠。

秋归愿事九江获，夜出未倦安丰渔。孔明苟欲性命遂，孟子岂病王公疏。

尘埃未得见此乐，太息一付西江鱼。
扇子诗 其九
李石（宋代）

积雨莓苔色，秋风松桂林。莫随蓬鬓改，黄落见真心。
题空翠楼为东山湛上人赋
刘崧（元代）

碧嶂飞甍合，青林画栱高。晴天引苍翠，凉月见纤毫。

木榻飘金磬，春壶净玉醪。东山有支遁，临眺使心劳。
画鬼易
韩非子（先秦）

客有为齐王画者。齐王问曰：“画孰最难者？”曰：“犬马最难。”曰：“孰易者？”曰：“鬼魅最易。”曰：“何为？”曰：“夫犬马，人所共知也，旦暮见之，不易类，故难；鬼魅无形也，人皆未之见，故易也。”
城西书事五首 其四
韩维（宋代）

松阴不可憩，冷冽恐飞霜。时有高风过，乾花落石床。
四楼子
蔡伸（宋代）

红靴玉带葳蕤。翠绡衣。并辔垂鞭妆影、照清溪。

长亭路。停骑处。晚凉时。空有许多明月、伴双栖。
硕人赵氏挽诗二首
李弥逊（宋代）

毓秀名臣裔，来宾上相家。
浮沤轻富贵，朽木视铅华。
晓日俄晞露，春风自笑花。
仙踪今不返，望断五云车。
读吴梅村宫詹萧史青门引感而有作 其二
潘问奇（清代）

劫火摧龙种，徒余下嫁身。前朝驰道柳，往事钿车尘。

戚里巢新燕，瓜田走庶人。我吟肠断句，回首一沾巾。
宿鸟
黄锡朋（清代）

劳生应念尔，桑土觉艰难。独有飘摇惧，谁知心力殚。

云霄归路迥，风雨故巢安。宁必桐千尺，高栖即凤鸾。
文章
陆游（宋代）

文章本天成，妙手偶得之。
粹然无疵瑕，岂复须人为？
君看古彝器，巧拙两无施。
汉最近先秦，固已殊淳漓。
胡部何为者，豪竹杂哀丝。
后夔不复作，千载谁与期？
诗偈 其三十一
庞蕴（唐代）

无念清凉寺，蕴空真五台。对镜心无垢，当情心死灰。

妙理于中心，优昙空里开。无求真法眼，离相见如来。

若能如是学，不动出三灾。
句
黄鉴（宋代）

游鱼波上游。
偈颂一百五十首
释心月（宋代）

披牯牛皮，辊瞎驴队。
带水拖泥，东倒西{左犭右屯}。
黄梅七百无人会。
卸街行
李慈铭（清代）

长安秋色来无际，雁未到，虫吟砌。凄清庭院叶声中，偏搅初凉天气。

孤灯摇幌，乱书堆案，一桁帘垂地。飘零作客三千里，顾鬓影，人憔悴。

空阶点滴雨声寒，领略贫家滋味。满湖菱角，绕门荷叶，何日寻归计。
颂古四十首 其二
释守珣（宋代）

瞿罢身心如泥，女子肝肠似铁。文殊贪寻锅子，罔明由来著楔。

历观大地众生，不解闭门作活。不动干戈建太平，雨过青山如黛泼。
江湖稳处
方逢振（宋代）

此舟无物本来虚，万斛清香只有诗。
昨夜潮头高几丈，老僧睡著不曾知。
拟司马相如琴歌代文君答二首 其二
周紫芝（宋代）

凤兮凤兮鸣噰噰，雄将飞兮雌将从。天寒惨惨多悲风，双翮欲举心所同。

山石可凿金可镕，妾心皎皎如日中。
夏寒
刘敞（宋代）

冥冥梅送雨，椮椮麦迎秋。四月应徂暑，南方复重裘。

昆崙摇地轴，渤海涨河流。天事无端错，民生若许愁。
金虎白龙诗 其一
张果（唐代）

铅汞传法百万秋，几人认得几人修。若教世上知灵药，天上神仙似水流。
依韵四和正仲
梅尧臣（宋代）

四和还如九酘醅，更醇更美未嫌来。
相逢莫作两般眼，一饮不辞三百杯。
嵇阮当时无俗虑，山王虽贵亦能陪。
如今世态尤堪薄，只把官资满眼堆。
台湾杂咏 其一
齐体物（清代）

疑是羲皇上古民，野花长见四时春。儿孙满眼无年岁，头白方知属老人。
次韵姚道人二首
苏辙（宋代）

西山学采薇，东坡学煮羹。
昔在建城市，岂复衣冠情。
朋友日已疏，止接盲赵生。
啬智徇所安，元气赖以存。
时於星寂中，稍护乱与昏。
河流发九地，欲挽升天门。
枉用十年力，仅余一灯温。
老病竟未除，惊呼欲狂奔。
何日新雨余，得就季主论。
念奴娇·蕊香深处
张元干（宋代）

蕊香深处，逢上巳、生怕花飞红雨。万点胭脂遮翠袖，谁识黄昏凝伫。烧烛呈妆，传杯绕槛，莫放春归去。垂丝无语，见人浑似羞妒。修禊当日兰亭，群贤弦管里，英姿如许。宝靥罗衣，应未有、许多阳台神女。气涌三山，醉听五鼓，休更分今古。壶中天地，大家著意留住。
再酬复言和前篇
元稹（唐代）

经过二郡逢贤牧，聚集诸郎宴老身。清夜漫劳红烛会，

白头非老翠娥邻。曾携酒伴无端宿，自入朝行便别春。

潦倒微之从不占，未知公议道何人。
真州杂赋
文天祥（宋代）

四十羲娥落虎狼，今朝骑马入真阳。
山川莫道非吾土，一见衣冠是故乡。
寿范漕
吴泳（宋代）

福星一点夜堂深，藻泮花泉共照临。
歌咏春风曾点瑟，体当生意宓君琴。
乔松已作参天色，寸草犹持报主心。
但翼斯文扶寿脉，年年一穗爇犀沉。
江心寺步月诸公用甄监簿云卿韵
释居简（宋代）

爱此凭阑夜不眠，欲将风驭作泠然。呼蟾驾起三更月，展镜摊开万顷天。

亦有山灵回俗驾，可无蕙帐著胎仙。试看拍岸涛翻雪，几许骊珠碎又圆。
北窗雅言寄朱仁叔
敖陶孙（宋代）

风日暖，天大裘。
蝇飞打窗油，北窗坟策高於丘。
我欲发视劳牵抽，把酒起望天门陬。
斜鸿书破半张纸，枯荷纲空散铅水。
机中挑出锦文诗，泪满鸳鸯半身紫。
新愁波不穷，后愁更随风。
美人如娇春，何物可御冬。
古人已恨愁不足，却遣今人送愁续。
轻将玉斧赠吴刚，漏得寒光照孤宿。
素女为天拣退丝，伶伦猛截孤生枝。
沙虫含冤射千载，谁劝黄竹栽瑶池。
歌夜长，歌夜短，淮南桂枝香满满。
为君持酒寿金人，少待露盘辞玉碗。
祝英台近
吴潜（宋代）

旋安排，新捻合，莺谷共烟浦。好处偏慳，一向风和雨。今朝捱得晴明，拖条藜杖，一齐把、春光黏住。

且闲觑。水边行过幽亭，修竹净堪数。百舌楼罗，渐次般言语。从今排日追游，留连光景，但管取、笼灯归去。
宝历宫中语
佚名（唐代）

宝帐香重重，一双红芙蓉。
季冬十五夜蚀集云阶云涧书斋
谢榛（明代）

骚雅于今伯仲知，坐谈深夜缓清卮。雪凝苔砌光逾净，水冻莲壶漏转迟。

聚散老怀聊共醉，浮沉世事总难期。眼前皓魄翻多感，一诵卢仝月蚀诗。
览籍
俞晖（明代）

玄嘿常怀出世心，残编犹自费探寻。久辞酒伴惊身健，偶接朝簪幸迹沈。

并食忘情过午漏，閒眠随意得花阴。人生何必多牵系，一室还将薄万金。
横溪堂春晓二首
虞似良（宋代）

田塍常满雨常余，绿遍溪南我独无。
珍重天公不遗物，也分余润到昌蒲。
钓台
张镃（宋代）

绛衣骑日扶桑上，三精九县开灵贶。赵梁雍代迹俱空，冯吴寇邓勋相望。

客星何处潜光芒，双台叠巘摩穹苍。钓丝千丈捲烟雨，谁瞰一碧玻璃江。

羊裘坐稳无心动，蒲轮纁币知何用。故人聊为小周旋，君房谬欲相推送。

寥寥岁月今几秋，山寒松吹多飕飗。春来日暖花气发，极浦浪转鱼龙游。

先生有台人共高，虚庭忍见生蓬蒿。断碑败壁蠹荒藓，灌木野鸟捐枯巢。

一朝钟梵交云际，檐楹改观辉杉桂。非关好事取时名，此中耻但称能吏。

却经祠下罗清樽，试歌此诗当招魂。先生出兮佩兰荪，明玑耀旂驾瑶璠，黄麟道前翠虬奔。

先生去兮山云屯，玉妃金童从缤纷。吹箫鼓瑟声冥冥，目断暮霭栖遥林。
初赐幡胜戏和诸公二首
孔武仲（宋代）

拜赐匆匆早上朝，公卿前列尽金貂。
日留爱景明双阙，春逐恩辉下九霄。
灵沼轻澌犹覆水，上林微绿已萦条。
自惭羽翮非鸾凤，亦预彤庭舞舜韶。
昭惠庙黄柏歌
王该（宋代）

四明之山东南雄，中有古柏高巃嵷。
霜凌雪犯势不屈，斡直不与凡柯同。
几十围，几千尺，
踞隆岩兮盘巨石。有时狂风盲雨嗥长巅，
上彻天心下地脊。樵奴与牧子，
惯见却辟易。不知何洞出神翁，
采芝去踏崭岩峰。蒸岚焙翠入灵药，
意欲服饵颜如童。仙翁仙翁爱无独，
天产此材同众欲。小将条剖治民盲，
大可柱分支帝屋。神翁神翁莫轻藐，
植物虽微功不小。些须片叶价千金，
能使尘寰人不老。
相和歌辞。怨诗
白居易（唐代）

夺宠心那惯，寻思倚殿门。不知移旧爱，何处作新恩。
正落花诗十首 其十
王夫之（明代）

高枝第一惹春寒，低亚密藏了不安。作色瞋风凭血勇，消心经雨梦形残。

三分国破楝心苦，六尺孤存梅豆酸。薄命无愁聊妩媚，东君别铸铁为肝。
谒丛霄馆
张镃（宋代）

奉真祠宇并丹房，露下层坛夜未央。
玉绣球明依砌树，翠鬘云转罨炉香。
何心轻举氛尘外，但愿闲居岁月长。
却上竹舆归去路，约面灯认隔林光。
飙御缤来下，储林答意虔。
虽无名宦达，林墅保长年。
听山中谈虎赋二章
黎廷瑞（宋代）

樵夫山下日将暮，忽逢饥虎在中路。
目光如炬齿如霜，举头为城腹为墓。
偷生无计就死难，再拜祈哀号且诉。
我贫且老孤无儿，瘦骨几何君勿悮。
垂头兀坐欲有问，歘尔翻身入云雾。
君不见悍吏捉人吮甘膏，千拜万拜不可逃。
秋径
傅山（清代）

伙涉真高兴，留侯太有情。
篇章想不死，蜩蟪定长生。
剑求一人敌，杯中万虑冥。
悠然篱菊老，可不咏荆卿。
次韵张老见赠
郑侠（宋代）

乌鸦蝼蚁有君臣，此义如何易世尘。
谷为无穷宗社计，肯忧如幻死生身。
八千江上奔驰路，十二天南黯淡春。
归到亲闱捧杯酒，始知终是福唐人。
自勉
陆游（宋代）

曩岁读隐书，妄意慕陶葛，芝房及乳石，日夜躬采掇。
飞举固未能，死籍或可脱。
那知事大谬，发齿将秃豁。
神僊岂弃汝，正坐自迂阔。
余年尚努力，勿待烛见跋。
重九道中怀长兄二首
廖行之（宋代）

追欢那复少年时，老骥如今亦受羁。
白发惊人风落帽，黄花伴我岁寒枝。
谁能寻胜过元亮，自叹知音失子期。
点检胸中犹礧磈，强倾濁酒自哦诗。
送范竹所赴吴江学职
陈深（宋代）

多士乘时出，享涂志来优。
名家傅旧学，文治佐新州。
六月江湖冷，三山风雨秋。
应怀霸越祖，落日望扁舟。
苏武慢·扫尽风云
虞集（元代）

扫尽风云，绰开尘土，落得半丘藏拙。青松为盖，白石为床，一切藏情休歇。几度蓬莱，布袍长剑，闲对海波澄澈。是谁家、酒熟仙瓢，邀我共看明月。归去也、玉宇寥寥，银河耿耿，铁笛一声山裂。三花高拥，九气弥罗，缥缈泰清瑶阙。手把芙蓉，凌空飞步，今夜几人朝谒。便翻身、北斗为杓，遍散紫瓯香雪。
梁寺
汪遵（唐代）

立国从来为战功，一朝何事却谈空。

台城兵匝无人敌，闲卧高僧满梵宫。
梦蓬莱四真人作诗四首 其三 许玉斧作
佚名（魏晋）

游观奇山峙，漱濯沧流清。遥观蓬莱间，屹屹冲霄冥。

五芝被绛岩，四阶植琳琼。纷纷灵华散，晃晃焕神庭。

从容七觉外，任我摄天生。自足方寸里，何用白龙荣。
落第，刘拾遗相送东归
钱起（唐代）

不醉百花酒，伤心千里归。独收和氏玉，还采旧山薇。

出处离心尽，荣枯会面稀。预愁芳草色，一径入衡闱。
送吕东山之清漳
盛世忠（宋代）

君是纯阳派，神清性亦真。
有诗聊遣兴，无术可医贫。
富贵皆尤物，江湖易老人。
置山钱足矣，客路莫因循。
游白鹿洞熹得谢字赋呈元范伯起之才三兄并示诸同游者
朱熹（宋代）

岁月有环周，穷腊忽受谢。眷眷山水心，幸此朱墨暇。

招呼得良友，邂逅成夙驾。深寻故辙迹，喜见新结架。

永怀拾遗公，藏器此待价。横流诗书泽，下及杨李霸。

炎神抚兴运，制作流大化。石室万卷藏，纶言九天下。

规模未云远，荒茀良可诧。自非贤邑宰，谁复此精舍。

会当求敕赐，毕愿老耕稼。更与尽心期，临流抗风榭。
偈颂二十五
释智遇（宋代）

溪林叶堕，寒雁声寒。
见成公案，大难大难。
百杂碎，铁团圞，
和风搭在玉阑干。
避地云山全父弟诗寄梅花
阳枋（宋代）

看花岩下兴偏长，不减西湖水月光。
镇坐绝无尘一点，寿阳深知靓宫妆。
读西京杂记十三首次渊明读山海经韵 其十二
李彭（宋代）

侍中着貂珰，非无事君志。杂用儒家流，仕宦讥不止。

汉代从行幸，亲近固其理。何尝裨衮职，所执玉虎子。
晦日用陶靖节蜡日韵
赵蕃（宋代）

正月忽已晦，惠风亦全和。
更留十日晴，桃李当有花。
病夫不知春，但觉所感多。
东轩对深樾，日暮鸟犹歌。
至颍州访故老
李曾伯（宋代）

去汴五百里，通淮十八村。
荒原王翦骨，废井伍奢魂。
旧筑河南王，新城塞北屯。
百年上遗爱在，六一故碑存。
送宇文南金放后归太原寓居，因呈太原郝主簿
岑参（唐代）

归去不得意，北京关路赊。却投晋山老，愁见汾阳花。

翻作灞陵晋，怜君丞相家。夜眠旅舍雨，晓辞春城鸦。

送君系马青门口，胡姬垆头劝君酒。为问太原贤主人，

春来更有新诗否。
重忆白菊
陆龟蒙（唐代）

我怜贞白重寒芳，前后丛生夹小堂。月朵暮开无绝艳，

风茎时动有奇香。何惭谢雪清才咏，不羡刘梅贵主妆。

更忆幽窗凝一梦，夜来村落有微霜。
冬日
释文珦（宋代）

交因贫尽绝，懒与病相兼。
客里朱颜失，吟中白发添。
衲衣冬未补，霜气夜来严。
坐待朝曦上，支离曝短檐。
次退之蓝关韵
李纲（宋代）

奏疏螭坳上九天，谪官剑浦路三千。披陈肝胆成微志，跋涉山川赖壮年。

缅邈寄书黄犬后，凄凉陟岵白云前。君恩欲报知无所，清梦时时到日边。
和鲁谹父简吉父伯南坡
王洋（宋代）

柳径桃蹊草色新，一年春半又侵寻。
无情燕子疑巢冷。多怒鸣蛙互目禁。
满眼为花留色艳，转头遗我是清阴。
莫愁艇子芙蓉楫，且听拿音作好音。
庚申季科立春日还乡公晔置酒孟园从容道旧有
李弥逊（宋代）

孟轩花色璨琼瑰，倦客随春此地回。
静院茶瓯浮积支，深堂香地乱真梅。
得闲苦厌纷纭事，畏病难禁潋滟杯。
但扫晴窗铺大字，更将老眼为君来。
过瑞安
王十朋（宋代）

我家古乐成，老未识安固。偶把清源麾，首问南塘路。

解维日已清，入境天欲莫。张子自陶山，扁舟惠然顾。

沈君壮年别，相见发垂素。访旧多不存，来观莫知数。

平原二十人，邂逅喜相遇。谓我宜少留，欲敕不腆具。

我驱不敢疾，曲为一宵住。临江有高阁，登览可以赋。

澜同孟子观，目作少陵注。灯火照鱼龙，谈笑惊鸥鹭。

衔杯乡意浓，窃食君恩误。晨起酒未醒，潮来报催渡。
偶成 其二
韩淲（宋代）

连阴却喜社能晴，雨淡桃花满涧生。几树正依流水上，晓风吹动日华明。
望桂林山水喜而有作
何桂珍（清代）

桂林山水冠诸州，天遣诗人豁远眸。云气西侵昭岭色，河声东泻广江秋。

孤城落日闻猿啸，野水连天放棹游。近日小斋无一事，晚来强半为诗留。
贺山房先生得宣命
卢珏（宋代）

自从骢马到清溪，净洗江山绝点埃。
霜月高擎随地转，春风吹喜自天来。
皇华礼遣荣花县，宣命恩浓出柏台。
海内苍生望霖雨，庙堂正要栋梁材。
晓雪
陆游（宋代）

观雪剡溪天下胜，题诗常恨不能奇。
未应便许凝之语，此兴何曾有尽时？
前苦寒行二首
杜甫（唐代）

汉时长安雪一丈，牛马毛寒缩如猬。楚江巫峡冰入怀，

虎豹哀号又堪记。秦城老翁荆扬客，惯习炎蒸岁絺绤。

玄冥祝融气或交，手持白羽未敢释。

去年白帝雪在山，今年白帝雪在地。冻埋蛟龙南浦缩，

寒刮肌肤北风利。楚人四时皆麻衣，楚天万里无晶辉。

三足之乌足恐断，羲和送将何所归。
和刘仆射感旧言怀寄苏左丞左丞昔守南京仆射
秦观（宋代）

三禁提衡系扰龙，拜无烧尾有家风。
班行旧号青云士，宾主今为黄合公。
炯炯坐屏云母隔，珊珊行佩水苍同。
自惊初到蓬莱上，便见骊珠出海宫。
赠孙元京近以诗见示二首
方回（元代）

道岂与身穷，相逢两秃翁。
高怀真悃悃，薄艺愧空空。
同谷吟山雪，愚溪感候虫。
斯人何可作，尚获见余风。
题螺川秋望图寄周思忠
刘崧（元代）

水东之山千万重，西岸亦有云腾峰。望中不尽伤秋兴，尘外永怀高世踪。

古寺垣墙深薜荔，平原台榭隐芙蓉。何处还寻读书舍，时闻琴奏出云松。
甲子晴
陆游（宋代）

今日甲子晴，秋稼始可言。
老农喜相觅，随事具鸡豚。
扫地设菅席，酌酒老瓦盆。
耳热仰视天，何异倾金尊。
牛羊散墟落，霁色满衡门。
起舞属父老，勿恨此酒浑。
鲍靖之左藏
薛嵎（宋代）

一门期负荷，太息此生终。
世道不如古，君心谁与同。
官清余橐在，苫返故堂空。
作善宁须报，悠悠付彼穹。
简许有实
林尚仁（宋代）

闲磨霜刃破银瓜，沉水香销日影斜。
吟客不来情思懒，晚风庭院落槐花。
屡丰亭看山五首 其三
卢龙云（明代）

孤亭山下出，四野坐中看。缥缈丹霞度，参差绿树攒。

松闻风淅历，竹报日平安。扫石俱堪坐，羁愁但自宽。
偈颂一百六十九首 其五十六
释智朋（宋代）

握骊颔明珠，秉金刚宝剑，日日禁足安居，个个心空及第，犹是衲僧寻常行履。

双林乍入院来，不敢背俗违时，下座且与诸人普同作礼。
丘当时文学以诗见投用来韵却答
张萱（明代）

绮岁霞标独擅名，凌云綵笔驾西京。望门不载三千牍，抱璞谁偿十五城。

潦倒一尊河朔饮，寂寥千古汝南评。相逢莫笑玄犹白，且解尘缨共濯清。
边城寓题
薛能（唐代）

孤蹇复飘零，天涯若堕萤。东风吹痼疾，暖日极青冥。

蚕市归农醉，渔舟钓客醒。论邦苦不早，只此负王庭。
偶题八首 其三
苏仲（明代）

得莫欣欣失莫悲，天公付与竟何疑。鹍鹏自大鹪鹩小，衡岳愈高沧海卑。
念佛三昧诗
释遵式（宋代）

鉴极玄想孤，动静如为区。
大象讵形仪，大方谁廉隅。
正赏不隐括，妙践无回迂。
心澄遍知海，粲粲黄金躯。
寿周枢使
杨炎正（宋代）

文武今三相，东西冠两班。
公身为九鼎，国势屹南山。
经济谈间了，升平掌上还。
腐儒徒醉颂，穷老愧心颜。
去年
王十朋（宋代）

去年今日别吾家，我鬓苍然尔未华。日似去年人不见，鬓毛白尽眼添花。
即事示儿
辛弃疾（宋代）

扫迹衡门下，终朝抱膝吟。
贫须依稼穑，老不厌山林。
有酒无余愿，因闲得此心。
西园早行乐，桃李渐成阴。
颂证道歌·证道歌
释印肃（宋代）

后人得道何穷数，万别千差同此路。
成人者少败人多，达理契经无作做。
题金廷标写意秋英十八种 其十八 剪红纱
弘历（清代）

浣得溪纱重染朱，剪来曾不费工夫。曰名曰象凭人谓，试问群芳自识无。
题清胜轩壁
白玉蟾（宋代）

奇花两朵香一炉，片心无事便清虚。
壁头有琴床有剑，浩歌梵曲声虚徐。
物外志趣本不俗，山轩清胜万事足。
自劝之酒三两杯，无争之棋三两局。
满路花
欧阳修（宋代）

铜荷融烛泪，金兽啮扉环。兰堂春夜疑，惜更残。落花风雨，向晓作轻寒。金龟朝早，香衾余暖，殢娇由自慵眠。

小鬟无事须来唤，呵破点唇檀。回身还、却背屏山。春禽飞下，帘外日三竿。起来云鬓乱，不妆红粉，下阶且上秋千。
四序
释文珦（宋代）

四序迭迁变，春光独丰茂。
生意遍群物，动植不违候。
噰噰塞鸿归，喔喔野雉雊。
软草铺作茵，芳葩粲成绣。
唯有静者徒，抱道终莫售。
直躬在林薮，朝夕饭藜糗。
与时既乖舛，舆台或加诟。
俛仰天地间，此理终莫究。
馆中营缮方一新而右文殿生芝草甚异
陆游（宋代）

丹碧参差盛一时，殿楹三秀见金芝。
汉庭漫道多才杰，天马何劳作颂诗！
次韵王菊圃朋益相公二首 其二
曹伯启（元代）

元英贯心月，实理固灵根。直节山侵汉，清流水抱村。

政声随欸乃，诗韵破人浑。东鲁多君子，名臣萃一门。
春贴子 皇后阁五首 其三
真德秀（宋代）

柳眼窥春煖欲眠，梅妆点雪斗新妍。一年好处如今是，远滕清明寒食天。
勿执古寄韩潮州
刘叉（唐代）

古人皆执古，不辞冻饿悲。今人亦执古，自取行坐危。

老菊凌霜亦，狞松抱雪姿。武王亦至明，宁哀首阳饥。

仲尼岂非圣，但为互乡嗤。寸心生万路，今古棼若丝。

逐逐行不尽，茫茫休者谁。来恨不可遏，去悔何足追。

玉石共笑唾，驽骥相奔驰。请君勿执古，执古徒自隳。
送友人还广州 其二
王藻（宋代）

闻道天南路，山川秀且清。花田刘鋹墓，珠海赵佗城。

汉月蟾蜍满，秦桥螮蝀横。无由能缩地，天末远舍情。
岁事歌二首
朱长春（明代）

除夜春雷隐地起，小年岁雪纷未已。
黄泥乍融不肯冻，百草作未青欲死。
草死不愁愁麦黄，冬暖根薄恐易伤。
眼前米市忽腾粜，人间那得陈千仓。
城头鸟鹊无数叫，父老对之愁断肠。¤
次韵王伟文二首 其二
洪适（宋代）

衒石难夸和氏场，挥犀久避盖公堂。笔端风雨真无敌，纸上寒温细作行。

结屋竞传千亩竹，奉祠聊对一炉香。朝中环赐无虚月，遥想眉黄已效祥。
次韵学士兄见一亭 其一
沈与求（宋代）

自称居士拟香山，只影江湖得暂闲。大隐可能追褦襶，小亭聊暂对孱颜。

持杯有月同歌舞，策杖无人共往还。闻道修篁解新箨，密遮门径不须删。
贤者之孝二百四十首 其四十三 晏子
林同（宋代）

母家令足食，父族使安生。睦党可谓孝，能之惟晏婴。
平时兄弟间十三章四句送定叟弟之官桂林
张栻（宋代）

庭萱既荒芜，彩绶委尘土。
子叹予咨嗟，寒窗夜风雨。
剑门诗
度正（宋代）

罗列峰峦万仞尊，横纵畦畛自村村。
诸侯有道人安业，何用崎岖闭剑门。
题西林寺
程公许（宋代）

觌面江干千尺像，一州胜处说西林。
雪涛欲验青衣涨，步转云堂向后寻。
寄赠高澹人舍人
阎若璩（清代）

朝饮新丰酒未残，惊开捷径五云端。侍臣自信无媒易，圣主应教有梦难。

手校银钩呈玉几，家沾仙馔出金盘。人间止得赓歌迹，一德由来契若兰。
浪淘沙 重读生香馆诗词题后
丁采芝（清代）

开卷便生怜。好句如仙。玉钗敲断梦难圆，如此韶华如此过，那得延年。

底事不成欢。月夕花天。怀人题遍衍波笺。个里伤心人不晓，说也凄然。
浣溪沙（夜饮咏足即席）
史浩（宋代）

珠履三千巧斗妍。就中弓窄只迁迁。恼伊划袜转堪怜。

舞罢有迁留绣褥，步余无迹在金莲。好随云雨楚峰前。
寄唐林夫
孔平仲（宋代）

北音融结本轻清，欲学含糊想未能。晚节弦歌应自笑，终朝簿领更相仍。

九江土壤多卑湿，三伏云氛正郁蒸。宴坐知君无暑气，风标自敌玉壶冰。
朱山人见过碧澜欢饮却去赋此赠之
王世贞（明代）

醉石先生不爱醒，一瓢初过碧澜亭。那无令尹占真气，忽漫吴兴下酒星。

须似蘋洲怜我白，眼如苕水为君青。何当夜半扬舲去，与报床头双玉瓶。
留坝
吴振棫（清代）

逐队骡纲远，挥鞭夕未间。人经野羊水，路往画眉关。

猎骑原头火，归鸿雨外山。今宵凤州酒，好为破愁颜。
次韵宋传道夜雨闻捷
韩元吉（宋代）

松庭竹户野僧家，独坐荒斋到日斜。
门外江风寒作雨，城头态鼓夜啼鸦。
对床更俗论心事，拥褐不惊逼岁华。
却忆巴山旧时语，梦回窗外已生花。
念奴娇 新店见亡友许金桥题壁诗
黄燮清（清代）

晓星疏朗，送荒寒行色，五更羁旅。野店啼鸦如唤我，留看故人诗句。

茧剩零丝，蠹馀残墨，浪说纱笼护。旗亭冷落，翠鬟尊酒谁赌。

堪叹逝水流年，浮云小劫，容易芳华暮。赢得天涯知己泪，痛哭招魂何处。

已矣功名，悲哉身世，弹指成今古。星星文采，一般都化尘土。
王庵和刘府教
释绍昙（宋代）

鹿眠芳草印春庭，月挂萝窗晓半扃。
白发老僧偏爱客，忍寒同看换鹅经。
从幸秦川赋鸷兽诗
李浩弼（唐代）

岩下年年自寝讹，生灵餐尽意如何。爪牙众后民随减，

溪壑深如骨已多。天子纪纲犹被弄，客人穷独固难过。

长途莫怪无人迹，尽被山王棱杀他。
次姚子敬简高司丞
牟巘五（宋代）

西风小立对晴川，冷笑人间目圣颠。
使事端因荔枝出，归期休圣菊花前。
平生漫说少陵老，终日谁陪上界仙。
应是杜中鸥与鹭，诗情比旧更依然。
饯和父之并州
朱弁（宋代）

有北何堪说，如南未是归。并门子径往，汉节我方鞿。

笔砚论心久，干戈会面稀。新程相忆处，路入岭云微。
游下竺枕流亭
周端臣（宋代）

枕流亭下路，两岁下曾来。
今日偶重别，夕阳犹未回。
池乾无水放，地暖有花开。
后约如能继，多应为控梅。
将发楚门
李士瞻（元代）

使臣当何如，所司在周询。哲王重观察，民情苦难伸。

我从天上来，乘桴赴南闽。舣舟楚门岸，奄忽踰一旬。

此邦俯要冲，道路当海滨。民力困兼并，徵求尽鸡豚。

浙东惟七州，地狭民亦贫。所凭舟楫利，生理恒艰辛。

视之等菹醢，雄吞竟何人。我于十日来，有耳不愿闻。

尽从方门至，使者如鱼鳞。舟车日旁午，钧符星流奔。

故令恶少徒，什伍恒成群。白昼肆攘敚，渔猎据通津。

凶燄嘘可炙，人命同轻尘。内君命尤严，所在毋敢论。

昔有五侯宅，今有五府门。五府皆贵公，拟迹王侯邻。

纡朱曳组绶，富及子与孙。圣恩与鸿濛，无物与比伦。

乃复为五虎，啮人如膻荤。五侯昔何如，诛夷到荄根。

以今鉴往者，伤哉竟难陈。
塞上曲二首
戴叔伦（唐代）

军门频纳受降书，一剑横行万里馀。
汉祖谩夸娄敬策，却将里主嫁单于。
汉家旌帜满阴山，不遣胡儿匹马还。
愿得此身长报国，何须生入玉门关。
次韵赠汪解元
卫博（宋代）

迩来待诏溢金门，诧赋夸诗陋古文。
独盆典谟诬旧注，直将尧舜望吾君。
公车两吏催朝奏，乙牍中宸达夜分。
且忍羁孤度残腊，行看汉殿赏凌云。
题赤城霞图送友归台
张羽（明代）

结发好名山，遨游遍吴楚。
东游不到天台路，长忆兴公赋中语。
赤城焕高霞，翩然空中举。
灵溪碧草春凄凄，瀑水和风响秋雨。
我欲振金策，飘飖凌九垓。
游神不死庭，回光眺琼台。
手招丹丘人，共卧石上苔。
红颜去人不复返，老大求仙嗟已晚。
生今一去愁人心，赠生《赤城图》，听我赤城吟。
劳劳亭下一杯酒，离愁万里生秋阴。
客车明日当早发，云帆孤飞度东越。
国清寺前千尺松，岁晚应归望山雪。
道逢寒山子，为寄相思情未绝。
山人若欲知我心，五界峰头看明月。
病中书事
白居易（唐代）

三载卧山城，闲知节物情。莺多过春语，蝉不待秋鸣。

气嗽因寒发，风痰欲雨生。病身无所用，唯解卜阴晴。
偈二首 其一
释慧初（宋代）

一趯趯翻四大海，一拳拳倒须弥山。佛祖位中留不住，又吹渔笛汩罗湾。
重阳后三日饮彦成宗侯宅
苏升（明代）

九日登台兴未阑，侯门犹得更追欢。秋涵桂树香风远，月入梁园夜色寒。

白雁先霜何处度，黄花一径借相看。酣来作赋多公等，授简低头愧子安。
再次韵酬岳州董使君
王庭圭（宋代）

西望岳阳烟雾里，闻有玺书天上至。增秩何年下凤凰，初无草动风尘起。

我生飘泊任西东，孤军敢犯千人锋。郢中白雪岂容和，牛铎辄应黄钟宫。

郡楼把酒题诗处，笑命骚人等奴虏。不忧突境有狂夫，立遣偏禆生缚取。
参同契明镜图诀诗二首
彭晓（唐代）

造化潜施迹莫穷，簇成真诀指蒙童。三篇秘列八环内，

万象门开一镜中。离女驾龙为木婿，坎男乘虎作金翁。

同人好道宜精究，究得长生路便通。

至道希夷妙且深，烧丹先认大还心。日爻阴耦生真汞，

月卦阳奇产正金。女妊朱砂男孕雪，北藏荧惑丙含壬。

两端指的铅金祖，莫向诸般取次寻。
赋邓士载祠
李新（宋代）

高鸟无余弓自除，由来名盛不堪居。
易挥道左降王缚，难弭朝端谤箧书。
更欲平吴功未就，可怜出蜀智何疏。
凤台山月知冤魄，夜夜停光照故墟。
王周士显谟自闽中归沩山旧隐道经临川惠然先
曾几（宋代）

此生寡偶固其宜，何况身从老得衰。
门外设罗谁一顾，道旁倾盖子相知。
断金已定交游事，伐木仍传故旧诗。
闻说沩山堪避世，卜邻他日更无疑。
先识一首
刘克庄（宋代）

新戒几曾参古德，死人不信有神仙。
蚊虻纵使皆成佛，鸡犬何修得上天。
愚溪二首
刘克庄（宋代）

草圣木奴安在哉，荒榛无处认池台。
伤心惟有溪头月，曾识仪曹半面来。
闲游
陆游（宋代）

我出亦何急，辍行还怅然。
轻装幸已具，老健更谁先。
野饭聊支日，山蔬不直钱。
此生终乐死，何以报皇天？
客中感怀
彭玉麟（清代）

轮蹄铁尽为谋生，文字因缘结未成。白发频添游子泪，黄金深感故人情。

难从糠市还诗债，欲破愁城借酒兵。花事亦如人事苦，十天春未一天晴。
自贻
郑獬（宋代）

乌巾筇杖白云夫，寄谢黄公旧酒垆。
懒性惟看高士传，归心空展旧山图。
病来瘦骨支离在，老去欢情积渐无。
啼鸟落花应怪问，绿尘何事满金壶。
游丝
朱克诚（宋代）

绾烟曳日度江皋，散逐晴风下复高。柳外牵情邀翰墨，花边萦恨怨离骚。

千寻谩忆纫兰佩，万缕空怀织锦袍。收得春回桃浪暖，谩言曾许钓鲸鳌。
读陈去非九日诗
仇远（元代）

忆得甲辰重九日，宣和遗恨几番秋。
蒋陵依旧西风在，一度黄花一度愁。
岛夷行
施肩吾（唐代）

腥臊海边多鬼市，岛夷居处无乡里。

黑皮年少学采珠，手把生犀照咸水。
念奴娇（述怀和赵宰通甫韵）
曹冠（宋代）

天津仙客，话平戏、曾把龙钟调戏。裴度未达，尝游天津桥。或言戏州未平，一老父指度曰：必待此人。度笑曰：见我龙钟，故相调戏。茅舍云林方隐迹，日日琴樽适意。鹏激天池，扶摇未便，尚敛摩云翅。经纶万卷，个中真负豪气。

喜遇良友知心，登临酬唱，堪作词林瑞。况是韶华将近也，待约连宵春醉。对客挥毫，如虹浩饮，争涌如泉思。同寅他日，誓坚忠义相济。
论功歌诗二首 其二 嘉禾歌
班固（两汉）

后土化育兮四时行。修灵液养兮元气覆。冬同云兮春霢霂。膏泽洽兮殖嘉谷。
和赵庙欲携尊赏残梅二绝
胡寅（宋代）

为惜纷纷作雪飞，忍看桃李便芳菲。
小瓶留得春风面，尚可携壶一醉归。
春大阅
杨冠卿（宋代）

波澄青海无传箭，我公献纳纡皇眷。
修严武备选车从，天下虽安不忘战。
车如流水马如龙，甲耀日兮旌蔽空。
搀枪荧惑不敢动，独任朔方无限功。
天威震叠军声壮，会见龙庭焚老上。
燕然碣石与天齐，为公重勒千丈碑。
送于丹
方干（唐代）

至业是至宝，莫过心自知。时情如甚畅，天道即无私。

入洛霜霰苦，离家兰菊衰。焚舟不回顾，薄暮又何之。
童丱须知 其八
史浩（宋代）

休说私酤趁得钱，官场警捕致忧煎。锥刀未必成家计，家计因兹却荡然。
谢君植矮梅百许株蟠屈如轮腊至皆著花洒洒可
喻良能（宋代）

孤竹低回首阳下，许由偃蹇箕山巅。
谢君雅有林泉趣，种得江梅如二贤。
南州腊月温和早，赖有冰花除热恼。
鳞差百树夹径明，似过山阴雪中道。
中岩长老子文送罗汉松
晁公溯（宋代）

驻车凌云山，虽在官府中。
平生著幽禅，意与方袍同。
已杖菩萨竹，更来罗汉松。
天姿特高洁，厚叶非蒙茸。
铜柯既夭矫，玉薤仍青葱。
上有五百士，下笑十八公。
皆披闍黎衣，如坐浮屠宫。
勿谓默不语，说法声摩空。
偈颂八十五首
释妙伦（宋代）

崭崭岩石，蔚蔚松萝。
左枝右蔓，横牵竖惹，
满地交罗。几人遭绊倒，
反怪葛藤多。阿呵呵，
跳不出时争柰何。
舟行舣韶下石夜听
曾丰（宋代）

江响合蛮吹，鸟声谐越吟。
仍收南郭籁，并入大韶音。
纚纚听于耳，徐徐写以琴。
倘犹有作韵，着语付何阴。
咏野航斋前所蓄白鹭雏
吴暻（清代）

少小烟波掠苇丛，霜衣曾伴杜陵翁。宁贪金阙三霄露，却背江湖万里风。

静看梳翎添槛碧，有时翘足映花红。舍人宅里相怜惜，生长俱同水国中。
将抵清丰载园刺史约纡道游一味庵 看海棠得绝句二首 其一
张晋（清代）

植棠院里看年年，又结风尘邂逅缘。底事多情抛不得，也应唤作海棠颠。
初冬山居即事十首
吴芾（宋代）

归来非计失，事少得心宽。
村落年方稔，庭闱病复安。
诗当随景赋，酒莫放杯乾。
插架书还在，仍容子细看。
杏城侍郎以次韵樊山秋柳诗见示仍次原韵奉和 其二
郭曾炘（清代）

乌桕丹枫满目秋，伤时王粲怕登楼。尚余舞态临风见，何似浮踪逐水流。

大树功名虚玉帐，剧棋光景变金沟。亦知代谢寻常事，不奈言愁我欲愁。
悼亡
赵蕃（宋代）

死别生难见，生离死会逢。
休凭海山信，浪觅少翁容。
春院无新迹，罗衣有旧缝。
昨朝桃李艳，今日绿阴重。
剑门关
岑象求（宋代）

当道双峰辟，凌空万仞酋。于秦置扃鐍，与蜀作襟喉。
真珠帘（栽竹）
王质（宋代）

翠＿夭娇＿苍玉。飞来到、吾庐溪湾山麓。一笑忽相逢，更解包投宿。北池之畔西墙曲，与主人、呼青吸绿。恨我，无天寒翠袖，共倚修竹。

每遇飞雪萧萧，更惊风摵摵，清标可掬。更与月同来，无半点尘俗。冬有寒梅闲相伴，春亦有、幽兰相逐。香足。才露下霜飞，又有秋菊。
杂曲歌辞。别离曲
张籍（唐代）

行人结束出门去，马蹄几时踏门路。忆昔君初纳彩时，

不言身门辽阳戍。早知今日当别离，成君家计良为谁。

男儿生身自有役，那得误我少年时。不如逐君征战死，

谁能独老空闺里。
蕙斛赠赵倅次韵谢其所赋 其二
韩淲（宋代）

光风转处影摇春，寂寂茅檐自养真。痛饮读骚纕且纫，应言憔悴昔何人。
雨窗感赋
姚倩（清代）

绣帏寂寂掩重门，倚枕閒吟被未温。半壁残镫一帘雨，纵无离绪也消魂。
画菜
任道（宋代）

露芽烟甲曙光寒，紫翠漙香湿未干。
记得花开曾病酒，玉人纤手荐春盘。
春晚
郑刚中（宋代）

东望故园天一涯，官身到处且为家。
六房吏散无留事，满袖乱红携落花。
过交趾市桥
解缙（明代）

上将勋庸动百蛮，偏禆威略重如山。市桥一堠当千里，横槊青天白昼閒。
偈颂二十九首 其二十九
释清了（宋代）

道得第一句，不被拄杖子瞒。识得拄杖子，犹是途中事。
挽张郴州四首
曾丰（宋代）

鸿渐南中掾，莺乔西外丞。
华途于此奋，厄算乃吾乘。
妙学家传钵，殊科世续灯。
兹其有以死，名死实何曾。
圆通行
陈舜俞（宋代）

庐山之西形势聚，无位真人依位住。
地只掣锁金城开，石龙喷水银潢注。
峰峦约勒万马回，杉松自作千兵护。
宝殿峥嵘跨碧霄，圆容丽服微西顾。
江南妃子亲施田，香饭供僧无亿数。
法焰相传十二人，师泛钎船杨子渡。
杨子渡头秋风高，霹靂驾雪翻惊涛。
中有渔家妙绝手，一钓三山连六鳌。
纵时大地悉震恐，收来尘刹无纤毫。
当年曾许心莫逆，今朝又作圆通客。
挂冠已脱尘俗缘，一心愿住清凉国。
清凉之国进能知，日长马倦人多迷。
从来闻说曹溪路，只今断庐山西。
和府推官冬菊
苏颂（宋代）

经冬寒菊已离披，梁苑残英尚满墀。
尊酒还思元亮醉，秋香又过子愚期。
寻芳意思人尤厚，耐冷枝条土所宜。
墨客有谁偏好事，留将乐府著新辞。
露坐
吴则礼（宋代）

纤云卷穷秋，天宇净如洗。轻飙入高梧，策策鸣不已。

浩歌步前楹，俛仰多可喜。晖夜如相亲，辉辉过书几。
韩枢密夫人挽词二首
秦观（宋代）

天上开华屋，丘山忽返真。
内人归賵盛，挽者转哀新。
鸾诏初乾墨，鱼轩已暗尘。
蔼然多德善，论次有苍珉。
自赣抵万安舟中遣兴
郭谏臣（明代）

一棹春江上，东归似季鹰。自怜同白璧，忽尔避青蝇。

非是嫌官缚，多应免盗憎。海天鸿独举，万里任鶱腾。
和萃芳馆主人鲁印山韵 其四
袁宏道（明代）

几回傍槛折迷阳，流尽春槽曲水觞。竹邑浅分溪浪滑，花枝斜照夜鬟长。

清言屡射当场覆，艳语频勾隔坐香。皂帽青鞋从此始，敢将瓢笠附轻航。
仲春劝耕有献两岐麦者和丁端叔茶使韵
袁说友（宋代）

周原膴膴侔歌颂，我访春郊届羲仲。
市桥曲屈古招提，媚日暄风傍韉鞚。
布宣德意父老喜，醉饱盘餐儿女共。
眼看秀色垄头多，风落轻花枝穗重。
东皇生意满阡陌，不待池塘春草梦。
道傍瑞麦献者谁，秀出双枝骇群众。
春风和气下披拂，产出祯祥呈妙用。
我思昔岁旱为虐，几度笺天香火供。
悬知政拙漫心劳，自惭弗称甘泉从。
今年春到一犁雨，是处膏腴饱耕种。
举趾于耜竞东作，剥枣烹葵弭田讼。
三农傥遂富庶乐，四体如忘疴痒痛。
只今贻此来牟喜，大手铺张烦屈宋。
崆峒有咏拾遗语，茂陵作颂相如讽。
诗成岂待击钵催，句恶自惭操管弄。
与君拍手颂丰年，姑置别离倾酒瓮。
登般若台
赵彦龄（宋代）

拨置文书强作閒，佩壶聊得共跻攀。
归云不识游人意，遮尽江南一带山。
送杰上人归成都
陆游（宋代）

春夜挑灯话别愁，此心已在锦江头。
旧时处处尘昏壁，想复长吟为小留。
上丞相寿
戴栩（宋代）

宗祊享德本无私，手捧羲轮上玉墀。
牺象洁新亲荐处，凫鷖燕乐守成时。
重闉昔诵明光赋，硕辅今赓圣德诗。
一体君臣同五福，无穷无极太平基。
风木悲乌二操为李景旸侍御作 其二 悲乌操
童轩（明代）

惟乌兮在屋，月黑兮风凄以促。哑哑哺母兮报母之育。

顾儿有哑兮实母之雏。儿思返哺兮儿母已殂。岂儿有心兮曾不如乌。
抚州北景德寺不见古画第五尊罗汉
释德洪（宋代）

十八声闻解倒根，少丛林汉乱山门。知他何处攞斋去，不见堂中第五尊。
周漕行可和诗复用前韵并简元章
王十朋（宋代）

重闻鸣凤瑞岐阳，不比清斋老太常。帝里别离头并白，夔门邂逅日初长。

诗篇照眼腾光艳，兰友倾心蔼国香。天遣西来端有意，要令我辈共壶觞。
绍兴释奠武成王七首
佚名（隋代）

赫赫尚父，时维鹰扬。
神潜韩略，襟抱帝王。
谈笑致主，竹帛流芳。
国有严祀，载稽典常。
夜泊永乐有怀
许浑（唐代）

莲渚愁红荡碧波，吴娃齐唱采莲歌。

横塘一别已千里，芦苇萧萧风雨多。
使过弹筝峡作
储光羲（唐代）

鸟雀知天雪，群飞复群鸣。原田无遗粟，日暮满空城。

达士忧世务，鄙夫念王程。晨过弹筝峡，马足凌兢行。

双壁隐灵曜，莫能知晦明。皑皑坚冰白，漫漫阴云平。

始信古人言，苦节不可贞。
端平三年春帖子词·皇帝阁
洪咨夔（宋代）

麦苗培秀腊前雪，稻种浸芽春后晴。
野老田夫观治象，便从新岁贺升平。
孔融
徐钧（宋代）

客满尊中酒不空，眼高四海眇奸雄。
才疏意广终无就，已兆清虚西晋风。
朱氏天和堂
黄裳（宋代）

谷水悠悠水天阔，绿竹漪漪玉龙活。天和堂在翠微中，堂上谁誇青琐闼。

二俊昔为才所驱，未识危邦何太愚。轻抱雄文走西洛，漫劳黄耳寻中吴。

岂谓七百有馀载，乃获夫子营我庐。能向平时脱羁络，为悟浮云此生错。

通道益深醉隐亭，载鹏风厚逍遥阁。万累纷纷无处寻，须信天和有斯乐。

彼哉二俊胡不归，空叹华亭数声鹤。
双行缠 其二
佚名（隋代）

新罗绣行缠，足趺如春妍。他人不言好，独我知可怜。
西域图
黄文雷（宋代）

大哉天地间，品类不可齐。
谁为好事人，貌此县度西。
松花琐碎沙草肥，是间可牧羊千蹄。
可怜群鹿正走险，或尔剥割衣其皮。
啜湩树桦尚有理，穴{左宁右页}插齿吁何为。
吾闻中原全盛时，重译解辫朝京师。
怀主象胥饬乃事，幻人诡伎何能奇。
煌煌烈祖鉴古作，玉斧画地分华夷。
羌浑何者宅荥洛，蠕蠕异类方纷披。
或为盘瓠孙，或为天狼妻。
冠带之国尽狐兔，玉门万里那得知。
还君此画双涕洟，愿赋周官王会诗。
宫词 其九十六
赵佶（宋代）

南阳耆老赐恩荣，入觐宜宣到后庭。远过期颐人仰叹，庞眉清骨享安宁。
寄李世美
韦骧（宋代）

都门执别再经春，相望天涯引脰频。峡外山川愁倦翼，江西风脰羡怡神。

来书虽阔情还密，旧咏重窥意似新。聊寄短篇追往好，莫缘无雁便因循。
画草虫扇子
刘敞（宋代）

周南草虫但书兴，尔雅虫鱼浪多證。岂如纨扇裂冰霜，画出肖翘皆绝胜。

蝇谗蝶轻螗螂狷，同类殊名悉相应。毗陵老匠含天真，独得于心非气孕。

牸牛落笔殊偶然，秦女骖鸾不相称。因君笔力尤天下，一借微躯闻万乘。
渔者
郭震（唐代）

江柳弄风颦翠黛，山光着雨湿臙脂。
却收短棹拈长笛，一叶舟中仰面吹。
碧霞池夜坐
王守仁（明代）

一雨秋凉入夜新，池边孤月倍精神。潜鱼水底传心诀，栖鸟枝头说道真。

莫谓天机非嗜欲，须知万物是吾身。无端礼乐纷纷议，谁与青天扫宿尘？
得水苍佩
陈宓（宋代）

被褐磊落怀，白日凝光采。
初疑东君佩，掷地今犹在。
工倕巧得之，刻画探真宰。
饥蛟出潜渊，怒势吁可骇。
凭谁缚致斯，百勇不可解。
常恐毫发间，捷出风云会。
今我隐几看，咫尺临沧海。
平生冰雪心，至心无由改。
情亲金石交，佩重韦弦戒。
持身有不如，顾諟能无愧。
仙城寒食歌四章 其四 尚公坟
成鹫（清代）

海珠海水流腥血，十万生灵冤莫雪。杜康有力不借人，入室操戈凭曲蘖。

郎君本是拔山雄，一饮千钟双耳热。座上杀人如草菅，府中聚骨成丘垤。

承恩赐射中金钱，至尊含笑称俺达。归来虎视故眈眈，神器妄窥狂力竭。

黄带长悬鞅望心，赭衣遽与繁华别。烟销火灭脊原空，白骨衔冤死同穴。

孤坟快与梵宫邻，疏钟敲落城头月。夜台沉醉酒初醒，猛然悟得无生诀。

起来若遇绵上人，从前汗马休重说。
张吉甫殿丞宰资阳
韩琦（宋代）

去物轻遐邑，宸心与近均。宜将宽诏意，善恤远方民。

寒驿凫先下，春郊雉自驯。白云休引望，馨膳有天伦。
邵尧夫许来石阁久待不至
司马光（宋代）

淡日浓云合复开，碧嵩清洛远萦回。
林间高阁望已久，花外小车犹未来。
雪晓舟中生火二首
杨万里（宋代）

乌银见火生绿雾，便当水沉一浓炷。
却因断续更氤氲，散作霏微暖袍裤。
须臾雾霁吐红光，烟如云表升扶桑。
阳春和日曛满室，苍颜渥丹疑醉乡。
忽然火冷雾亦灭，只见红炉堆白雪。
窗外雪深三尺强，窗里雪深一寸香。
送申屠正字往湖南迎亲兼谒赵和州…并戏简前历阳李明府
卢纶（唐代）

晓月朣朦映水关，水边因到历阳山。千艘财货朱桥下，

一曲闾阳青荻间。坦腹定逢潘令醉，上楼应伴庾公闲。

欢馀若问南行计，知念天涯负米还。
桂水五千青四首
杨维桢（元代）

桂水五千青，春来波浪深。
地消青青瘴，花发乳蕉林。
桂水五千青，潇湘雨气空。
衡山七十二，望见女英峰。
桂水五千青，南风大府开。
象王新贡入，鲛女送珠来。
桂水五千青，上有鹦鹉洲。
美人生远思，今夜在南楼。
九日泛舟同朱元晦
傅自得（宋代）

秋月天热白，溪流镜样平。
唤船同胜赏，把盏话平生。
击楫鱼频跃，忘机鸟尚惊。
兹游还可继，家酿为君倾。
秋晚杂书三十首
方回（元代）

去年归我庐，移菊于邻家。
今年灌我畦，百本余秋华。
阅时十二朔，暄凉更韭瓜。
逋债之所丛，诋诟纷交加。
燃头复割肠，笑口仍呀呀。
低价弃薄产，未办充馋拿。
忧端如箭来，惟有醉可遮。
买酒卖书籍，匹如死天涯。
宿海云寺 其四
屈修（明代）

禅房留信宿，诸虑冷然销。黄叶飞山寺，梅花开板桥。

人天留境界，鱼水待逍遥。谁订灵槎约，将乘来去潮。
枯山
释居简（宋代）

嵌岩礧砢无津润，踞地盘空隐雾深。万窍怒号从定起，试听枯木里龙吟。
简朱干叔诸友
陆九渊（宋代）

利名风浪日相催，青眼难于世上开。
何事诸君冒艰险，杖藜来入白云堆。
与同人游济南城西憩尚志堂归呈稚璜宫保
薛福保（清代）

嬴秦燔诗书，云欲愚黔首。我今抱陈籍，兀兀亦何有。

坐窗欲瘦听泉流。涓涓日夜归沧洲。晴光妍暖意忽动，携手城西消百忧。

城西之堂谁所考，我公造士歌芹藻。郁然揭出邹鲁心，庶与髦士相雪澡。

我惭学古迷津涯，飘摇坐惜去日赊。稍欲茂厥业，故当养其芽。

仁人贶我有高意，斯堂洵美其可瑕。竹林幽幽梅未花，泌流诘屈纡卧蛇。

朱鱼游空斐而葩，行吟坐笑妍曦斜。一丘一壑吾意得，古意冥冥还独嗟。
过涧歇 其一 过三十九涧，逾襄王岭，入罗岕
董元恺（清代）

山叠叠，溪流曲曲。大似雷轰，细似琮琤，碎玉声声续。

天际倒悬三峡，波漾千竿竹。石齿冷，入手寒香沁新绿。

更耸身直上，鸟道清泉，羊肠翠麓。扶杖云生足。小憩松风，看摘春纤，轻携碧篓，村火几处茶初熟。
浣溪沙
向子諲（宋代）

为姑苏郡守，浩然有归志，因广其声为浣溪沙，示姑苏诸友

乐在烟波钓是闲。草堂松桂已胜攀。梢梢新月几回弯。

一碧太湖三万顷，屹然相对洞庭山。狂风浪起且须还。
习凿齿宅
李廌（宋代）

习侯有世德，冠冕袭鵔鸃。
裔孙富六艺，凿齿四海知。
苏岭陟家富，高阳浮故池。
著书富水间，秀发胸中奇。
间从弥天释，善戏间廋辞。
尚友虽异代，斯人可夙期。
新亭渚别范零陵云
谢朓（南北朝）

洞庭张乐地，潇湘帝子游。
云去苍梧野，水还江汉流。
停骖我怅望，辍棹子夷犹。
广平听方籍，茂陵将见求。
心事俱已矣，江上徒离忧。
同周湛二上人游西湖之北山天竺晚归得十绝
释绍嵩（宋代）

行尽孤山碧四围，春光和暖恰相宜。
微风彼拂香来去，正是群芳烂熳时。
和子方赠祖夷仲提刑
韦骧（宋代）

蓬莱为别几秋风，倅乘当年服徇公。梁汉曾嗟失高躅，瓯闽幸迟扩前功。

税车白发相看喜，把酒黄堂一笑同。行见刑清八州境，里言应不咏垣东。
浴南寺园头求诗
李之仪（宋代）

一重洗尽一重生，尘垢昏人不自醒。会得栽茄种瓜意，始知松竹本来青。
陈平叔相从四年文行粹然临分惠诗有立身行道之问敢用阳司业勉学者之意次韵为赠
周必大（宋代）

好因轮斲悟观书，莫守筌蹄觅兔鱼。华岳登来卑步仞，沧溟浮罢眇支渠。

命穷且戏娱亲綵，道合须牵奉诏裾。此外文章真小技，未应倾慕蜀相如。
以形模妇女笑度量儿童轻为韵赋十诗 其十
李彭（宋代）

举世市道交，谁能保荣名。譬之多财贾，恶嚣安得赢。

一身拱璧重，万事秋毫轻。向来冥寂士，飘然逐遐征。
水调歌头·不能烦恼得
佚名（宋代）

不能烦恼得，掉臂便归休。前度风樯，这回潦辙几悠悠。幸得有云一谷，更自有书万卷，著甚麽来由。月采混鱼目，霜口涴蝇头。相山中，侯醉境，将诗流。情知薄命，天样勋业也须收。辟逻世间万事，推放那边一壁，百尺卧高楼。日月草头露，天地水中沤。
诸公皆和诗再用韵并属湛挺之七首 其七
赵蕃（宋代）

旧作游梁倦，今成去鲁迟。跳珠先集霰，冻雨乱棼丝。

萧瑟夜来酒，悲凉别后诗。洞庭归雁蚤，枉寄莫迟为。
舟中简祖显
章甫（宋代）

散发扁舟上，秋江一段清。
鱼肥新入馔，鸥狎旧同盟。
浦树参差出，云山远近迎。
君诗妙图写，不减谢宣城。
侍宴桃花园咏桃花应制
赵彦昭（唐代）

红萼竞燃春苑曙，粉茸新吐御筵开。

长年愿奉西王母，近侍惭无东朔才。
鼓笛慢
孔榘（宋代）

数枝凌雪乘冰，嫩英半吐琼酥点。南州故苑，何郎遗咏，风台月观。疏影横斜，暗香浮动，水寒云晚。笑浮花浪蕊，娇春万里，空零落、愁莺燕。

游子寂寥暮景，向天边、几回相见。玉人纤手，殷勤攀赠，欲行微盼。越使归来，汉宫妆罢，昭华流怨。念湘江梦杳，窗前疑是，此情何限。
和程浚治之秘监赠杨竦中立朝散
冯山（宋代）

身似悲鸣骥，家如濩落瓢。买居悲粪壤，数俸怯薪樵。

寿隐三家近，征商百步遥。无心随所寓，尘滓自冰销。
次大安驿雪霁
李纲（宋代）

雪霁烟村风满林，暮天垂影碧沉沉。一轮明月光相射，千里白云寒更深。

寂寞樽盈陶令酒，飘零泪满仲宣襟。灯残夜永不成寐，庄舄悽然自越吟。
读陶元亮传 其二
吕本中（宋代）

我爱陶彭泽，不求弦上声。琴中如有趣，曾遣几人听。
句
冯京（宋代）

吞炭难忘当日事，积薪深愧后来恩。
山斋
向子諲（宋代）

横侧数峰碧，逶迤一径开。
无人相就宿，时有白云来。
法曲献仙音
李彭老（宋代）

云木槎桠，水荭摇落，瘦影半临清浅。翠羽迷空，粉容羞晓，年华清弦频换。甚何逊、风流在，相逢共寒晚。总依黯。念当时、看花游冶，曾锦缆移舟，宝筝随辇。池苑锁荒凉，嗟事逐、鸿飞天远。香径无人，甚苍藓、黄尘自满。听鸦啼春寂，暗雨萧萧吹怨。
宿白云山奉圣襌寺
杨万里（宋代）

径夹长松照地青，眼看高阁与云平。
出林殿脊先知寺，满路花枝未见莺。
上到峰头千嶂合，下临岭脚一溪横。
山寒入骨冰相似，冰杀人来却道清。
清渭八景·箭山晚翠
何子举（宋代）

日落衔山照画屏，箭山郁郁岁寒青。
昂霄巨榦成梁栋，裂石盘根长茯苓。
风撼碧涛惊鹤梦，雷轰铁锁悦龙形。
由来秀荫观音庙，血食千年显电灵。
惜砚中花
方回（元代）

花担移来锦绣丛，小窗瓶水浸春风。
朝来不忍轻磨墨，落砚香粘数点红。
自马当而上至壶口三钟石苍崖壁立下瞰层渊湍流急甚钓叟穴其傍往来自若吾恐其为蜚仙也故作是诗
杨冠卿（宋代）

千崖削苍壁，万仞临深渊。老翁立其傍，习惯若自然。

笑歌惊波澜，步武生云烟。我欲从之游，结茅山之巅。

举瓢酌天浆，醉拍洪崖肩。明月夜横玉，共看凌波仙。
山房
曾几（宋代）

竹树转深径，茶山给孤园。
禅流打包去，旧日单寮存。
堂堂十八公，不知几寒温。
其谁晤对汝，冷落依颓垣。
有客占作室，此公正当轩。
风声落天半，似与幽人言。
已矣复焉往，佳哉略无喧。
在昔公择父，实惟谪仙孙。
读书庐山中，仰视五老尊。
头白不归来，高议排金门。
吾敢效前辈，分应守丘樊。
何忧蕙帐缺，怅望鹤与猿。
送林道会归平阳
王朝佐（宋代）

研硃点易已多年，洞底烟霞别有天。
千里漫来骑只鹤，一官归去领群仙。
药炉暖养烧丹火，茶灶晴分瀹茗泉。
安得尘襟都扫却，相从细读悟真篇。
蓬岛山
刘倓（宋代）

轧轧笋舆过翠微，路经蓬岛锁云霏。
雨从半岭岩窝出，云在行人脚下飞。
丑奴儿令 有怀
徐淑秀（清代）

自从别后长相忆，慵整新妆。瘦怯春裳。怕见庭前芍药芳。

停针不语愁无限，蜂闹纱窗。燕语雕梁。独倚阑干欲断肠。
初到西湖 其一
王灼（宋代）

西湖声价甲天下，梦想平生初识之。十里垂鞭几多恨，不及见渠全盛时。
偶书二首
方回（元代）

一昨悬车后，蹉跎又五年。
常书乞米帖，犹费买花钱。
夜对雪寄杜使君
贯休（唐代）

片片含天意，纷纷势莫拘。洒于诸瑞后，忧恐一冬无。

鹤凚声偏密，风焦片益粗。冷牵人梦转，清逼瘴根徂。

扫径僧倾笠，为诗士弃炉。桥高银螮蝀，峰峻玉浮图。

盈尺何须问，丰年已可□。遥思郢中曲，句句出冰壶。
踏莎行·梅压宫妆
陈德武（宋代）

梅压宫妆，柳横眉黛。都将留得春光在。弄琴台上忽相逢，吹箫春下曾相待。海燕春归，江鸿秋迈。到头总是恩和爱。佳期约在白云间，一团和气春如海。
交趾还途中赠士谦 其三
解缙（明代）

二十年前处士家，淋漓宫锦醉黄花。即今童稚皆成长，留客焚香细煮茶。
和公仪隐厅书事
文彦博（宋代）

迹贵虽轩冕，心闲似隐沦。林间新葺宇，公退此颐神。

藓色青缘砌，池光碧照人。爱君高雅趣，琴酒屡相亲。
初识梅花
崔涂（唐代）

江北不如南地暖，江南好断北人肠。

燕脂桃颊梨花粉，共作寒梅一面妆。
池上别友人
释文珦（宋代）

今朝携手处，高榭俯风漪。
正尔俱衰暮，宁堪又别离。
柳长深映马，荷弱未胜龟。
它日遥相忆，还应话此时。
姚凤冈荔枝
杨慎（明代）

柏府薰风荔子丹，雕盘持赠下台端。绛纱囊里冰肌滑，火齐枝头水玉寒。

罗帕分珍惭逐客，驿尘飞鞚忆长安。琼瑶欲报才应尽，独立苍茫倚曲阑。
荆州即事药名诗八首 其一
黄庭坚（宋代）

四海无远志，一溪甘遂心。牵牛避洗耳，卧著桂枝阴。
马蛟山
方信孺（宋代）

耆老相传亦可嗟，深山大泽自龙蛇。
老蛟变化初何怪，天马从来产渥洼。
新凉示同学
黄庭坚（宋代）

西风先自无消息，忽上青林报秋色。
天高月明露泥泥，团扇已从蛛网织。
蛩螿何苦不自聊，入我夜床鸣唧唧。
似言冰雪催授衣，今者不乐君发白。
春深花落病在床，永夏过眼等虚掷。
卷帘昨暮得新凉，空堂呼灯照几席。
岂无熟书试一读，欲似平生不相识。
今日明日相寻来，百年青天过鸟翼。
夜阑叹息仰屋梁，废弃寝膳思无益。
吾徒奈何纵嫚游，君不见禹重寸阴轻尺璧。
夜同曹野臣宿西清馆
王醇（明代）

夕烟如雨滃山脚，烟际园林隔层幕。
遥灯一点透微红，正月花层闪萤爝。
路穷石子横塘角，小门轻响迸鱼钥。
纸帏絮被重重阁，新诗搅思眠难着。
十载清颜梦中索，此宵是梦翻愁觉。
舟中观英德濒江诸山
赵执信（清代）

毒溪收乱流，炎海纵轻装。群山似相识，左右献奇状。

赫如鲸波怒，云雪立叠浪。灿如季伦豪，青锦排步障。

气郁水木秀，势倚霄汉壮。横江失全照，急景迷定向。

高帆忽飞动，远目屡得丧。谁知英灵姿，竞进无苟让。

顾望姿恢诡，登临阻雄旷。幽岩落钟声，结想烟霞上。
偈颂七十六首
释师观（宋代）

年去年来年年事，日来日往日日新。
木人抚掌呵呵笑，一段风光画不成。
见便见，莫沈吟。
楼上已吹新岁角，堂前犹点旧年灯。
偈颂一百零二首
释绍昙（宋代）

路隔重湖，一尘不到。
片段白云，绵蛮幽鸟。
静倚石阑听，稳拂苔衣卧，
此乐只应林下有，人间少。
衲僧家，眼里著得须弥山，
耳里著得四大海，声色堆头，
闲行闲坐，全身入荒草。
续评史二首 其一 向子平
方一夔（宋代）

贵者不如贱，桑麻鄙簪缨。富者不如贫，布荆胜珠琼。

子平悟损益，持论悍且精。并敌就一向，力与世俗争。

所以昏嫁毕，洗然外浮名。投迹崖巘中，便足了一生。

颓波不可挽，滔滔自东倾。惟有吾由我，去留听从卿。
题玉翠楼
吴虎（宋代）

玉楼高倚汉昌城，处士间居不可名。
天际山青疑泰岱，云边木可见长庚。
开帘晓挹晴江满，策杖秋吟爽气迎。
我欲巢云向西竺，何时风月话三生
御街行 夜雨
赵长卿（宋代）

晚来无奈伤心处。见红叶、随风舞。解鞍还向乱山深，黄昏后、不成情绪。

先来离恨，打叠不下，天气还凄楚。风儿住后云来去。

装撰些儿雨。无眠托首对孤灯，好语向谁分付。从来烦恼，吓得胆碎，此度难担负。
送张七判官还京觐省
刘长卿（唐代）

春兰方可采，此去叶初齐。函谷莺声里，秦山马首西。

庭闱新柏署，门馆旧桃蹊。春色长安道，相随入禁闺。
友人自淮至
叶茵（宋代）

别子若为久，於心终不忘。
一枰评旧雨，两鬓对新霜。
客裹春行早，愁边夜坐长。
明时成摈弃，无语及淮乡。
牡丹
郑谷（唐代）

画堂帘卷张清宴，含香带雾情无限。

春风爱惜未放开，柘枝鼓振红英绽。
钱塘怀古 其一
董师谦（宋代）

历历庚申事，分明在眼前。讲和如有弊，飞渡定无船。

北使三千里，真州十四年。酿成亡国恨，一部福华编。
东林讲会菰川属和原韵
司马龙藻（清代）

观听惭余后友朋，每缘传诵叹渊澄。无闻易老成弹指，有乐堪寻任曲肱。

纪盛喜赓芹在泮，佐谈思借酒如渑。须知黾勉何穷际，为语先从细行矜。
诗偈 其六十三
庞蕴（唐代）

见时如不见，闻时如不闻。喜时如不喜，瞋时如不瞋。

一切尽归如，自然无我人。
舟经太湖指点湖山怀渔洋尧峰二前辈 其一
朱琰（清代）

疏钟夜雨过枫桥，邓尉看梅泊画桡。爱煞渔洋好风调，烟鬟镜黛拥寒潮。
巫山一何高七绝 其七
李流谦（宋代）

巫山一何高，晓雨发黛青。痴儿休作髻鬟看，浪起矛戟生心兵。
水调歌头
葛立方（宋代）

睡鸭凝香缕，白酒泻无声。郊墟不办羊酪，照箸紫丝莼。此去青山深处，邀得白云为伴，绝意请长缨。一舸背君去，几幅布帆轻。

帝恩重，容禄隐，吏祠庭。膝间文度安亲，得计是扬名。珍重金兰交契，共惜匆匆别去，送我几烟林。异日怀君处，凝睇乱层岑。
江城子 题日酣川静野云高石画
顾太清（清代）

日酣川静野云高。远山遥。碧迢迢。千里孤帆一叶任风飘。

莫话滩头波浪险，波平处，自逍遥。

昏昏天地太无聊。系长条。钓鲸鳌。且对江光山色酌香醪。

其奈眼看人尽醉，悲浊世，续离骚。
北窗闲坐
白居易（唐代）

虚窗两丛竹，静室一炉香。门外红尘合，城中白日忙。

无烦寻道士，不要学仙方。自有延年术，心闲岁月长。
酬陈齐民见奇
种放（宋代）

竹扉常昼掩，幽僻置身安。
自委渔樵分，因思出处难。
周庭方设燎，汉将尚封坛。
莫问渔樵意，人寰事万端。
题汪水云诗卷
夏天民（宋代）

仰峰昨夜三尺雪，梅花吟老坐如橛。
道人吸扉来掺别，茗盌冰胶不堪啜。
袖中枝桐半皴裂，为予载拊舒郁结。
谁裁古调多曲折，拍拍胡笳中音节。
燕山孤累心石铁，神物护持笔生舌。
杜陵老翁代佛说，长歌自击唾壶缺。
万古剑铓倒流血，毛发森森照关月。
於乎嵇康东市计仍拙，广陵一散何尝绝。
读易
陆游（宋代）

揖逊干戈两不知，巢居穴处各熙熙。
无端凿破乾坤秘，祸始羲皇一画时。
和秉彝李君五偈
释智愚（宋代）

深夜何人立少林，见成公案不须寻。
堆山积岳难消遣，相对顽然铁作心。
山居诗
释延寿（宋代）

遁逸从来格自高，莫将泰岳比秋毫。
冷烟寒月真吾侣，瘦竹苍松是我曹。
霜树叶疏幽径出，云泉声急晓风高。
唯当话道闲吟外，时得工夫补毳袍。